2.

Έτρεχες πίσω μου μια μέρα και μου ξερίζωσες ένα φτερό

από το στήθος.

-Ποιος έχει πράσινα φτερά;

-Εγώ, παλιά ήμουν παγώνι

Έβαλες τα γέλια, σου έφυγε το φτερό από τα χέρια και πήγε σε μια γέφυρα μακριά.

-Φυσάει, είπα

Και μάζεψα στην πλάτη τα φτερά.

Σκιά 3

Πάτησε κάμπους και βουνά, παντού ήταν μαζί.

Τη νύχτα, της έλεγε ιστορίες στα σκοτάδια μην τη χάσει.

Μία μέρα που ο ήλιος έλαμπε, την είδε στη λεωφόρο να φεύγει προς την αντίθετη κατεύθυνση.

-Πώς γίνεται αυτό;

-Δεν μου άρεσε η τελευταία σου ιστορία

και θέλω να εξαφανιστώ.

-Θα σου πω άλλες, πιο καλές

μη φεύγεις μόνο τώρα που έχουμε το σωστό φως.

Εκείνη το σκέφτηκε λίγο και  δεν έφυγε για τη μαύρη τρύπα που περίμενε να την καταπιεί.

Μέχρι τώρα που σας λέω την ιστορία τους,

δεν έχουν αποχωριστεί.

4.

Όσο περπατούσαμε το χρώμα

 από το χορτάρι

έρχονταν πάνω μας

στα ρούχα και στο δέρμα

ως επουράνια χάρη.

-είναι επειδή το χέρι μου κρατάς

-είμαστε μόνοι εδώ

Η βόλτα έγινε έγχρωμη

 για μας.

5. παράδεισος

Τα παλιά χρόνια στον κήπο

 πηγαινοερχόμασταν πετώντας

Ή ακροπατώντας.

-Με γαργαλάνε λίγο τα πέλματα γκρίνιαζες.

-μα είμαστε στον παράδεισο, απαντούσα εγώ

Μέχρι που γνώρισα τον Ο

-Θες να πάμε μία βόλτα;

-Όλο πετάω

-θα είναι διαφορετική

Αφού συρθήκαμε και έσκισα τα μεταξωτά

Ανεβήκαμε πάνω σε μία μηλιά

-Φάε το πιο κόκκινο, είπε

Πεινούσα; Μάλλον ήμουν περίεργη υποθέτω,

 εκ των υστέρων δεν μπορώ να βρίσκω δικαιολογίες

Πνίγηκα ενώ έτρωγα και ήρθες και με έσωσες αλλά στην προσπάθεια το κατάπιες.

Είχαμε φάει και οι δύο από το ίδιο μήλο.

Με την άκρη του ματιού μου είδα τον Ο στο πράσινο πατίνι του.

-Εγώ προς το παρόν, σας αφήνω

Ήταν η τελευταία μας μέρα στον κήπο

6.

Είχα ξαπλώσει στο φως που με ζέσταινε

και από μέσα μου υμνούσα τη σκόνη του χρόνου.

Πολλές φορές έχω κάνει ακροβατικά για να την αγγίξω

και μετά πέφτω,

7 φορές.

Τώρα χαζεύω αυτό το φύλλο που βγήκε χθες

Θα το ονειρευτώ

Και θα τεντωθώ να το πιάσω

-θα πέσεις με κοιτάς και γελάς

-δεν πειράζει

έχω 7 ψυχές.

 7. Bγάζω τα δάχτυλα μου

 να μπορέσω να σε αγγίξω.

Μετά με φωνάζουν από Κάτω

-Έλα πίσω, δεν έβαλες γάντια.

Είναι απαλό πάντα στην αρχή το χιόνι

Βγαίνεις, με ψάχνεις και μουρμουρίζεις

 χωρίς παλτό:

-Μου φάνηκα πως είδα γύρω εδώ

την Περσεφόνη.

8.

-Θα μετρήσω μέχρι το 100 και θα βγω

να σε βρω.

Συχνά παίζαμε κρυφτό εκείνο τον καιρό.

Δεν ξέρω γιατί μια και με έβρισκες πάντα.

-Πού είναι το νόημα;

-η αναμονή υποθέτω.

Τώρα έχει παλιόκαιρο και δεν παίζουμε

Καμιά φορά σε

σκέφτομαι ριζωμένο να μετράς.

-Κλέψε λίγο, μέτρα από μέσα σου,

όχι φωναχτά.

Σταμάτησες εκεί και άπλωσες

τα χέρια σαν κλαδιά.

9.

-Μπορείς να περάσεις μέσα από τη φωτιά;

Ήταν αφορμή για να ξεκινήσω τα ακροβατικά-

δεν έχει σημασία πια.

'Εβγαλα μία ανάσα δυνατή και έγινα αυτό

που είχα φοβηθεί.

Κοκκίνησα, και τα κουμπιά από το παλτό μου,

έγιναν αγκάθια.

Επέστρεψα όπως μπήκα

Και ανεβοκατέβηκα

φορές 52

τα ίδια σκαλοπάτια.

**Ο αγγελος**

-Και δηλαδή τι ήσουν πριν;

-Ήμουν Ψυχή,

είναι ένα πράγμα με φτερά

-Με χαρά;

- Τότε. Τώρα παρατηρώ, πολλές φορές επιθυμώ λίγο να κουνηθώ,

να μπορέσω να έρθω πιο κοντά.

Η εγγύτητα φέρνει τη χαρά.

Άρχισε να κουνιέται και να γεμίζει φως η εικόνα της.

Αυτό συμβαίνει μόνο ένα βράδυ το χρόνο όταν

ο ουρανός βοηθά

έχοντας όλα τα αστέρια φανερά.